《近得一二砚示范达甫笑以为堪支床也许送端州大砚作诗以坚其约》
宋代·张孝祥

范郎紫玉馀半圭，翻手作云雨雹随。龙蛇起陆孔翠飞，云收雨霁千首诗。

荐以文锦盘珠玑，夜光发屋邻翁知。桂州刺史书成痴，单车万里日夜驰。

囊中已无去年锥，欠此石友相娱嬉。范郎笑我支床龟，忽遣致我重宝赍。

金印如斗不愿携，爱此直欲忘朝饥。君行题舆古端溪，溪石丑好纷不齐。

溪边之人足谩欺，须君眼力为辨之。更作万斛之墨池，为君大书十丈碑。

作者简介：张孝祥（1132年—1170年），字安国，别号于湖居士，历阳乌江（今安徽和县乌江镇）人，卜居明州鄞县（今浙江宁波）。南宋著名词人，书法家。唐代诗人张籍的七世孙。张孝祥善诗文，尤工于词，其风格宏伟豪放，为“豪放派”代表作家之一。有《于湖居士文集》《于湖词》等传世。